आज कल कई स्कूल पीली वाली बस तो खरीदने लगे हैं मगर बहुत से बच्चे अभी भी वैन से ही जाते हैं. बस का किराया तय करने का कोई सर्वमान्य फार्मूला नहीं है. किसी किसी स्कूल में तो घर 100 मीटर दूर है फिर भी बस से जाना अनिवार्य है. ऐसा कुछ माता पिता ने ई-मेल कर बताया है. हमने एक परिवहन अधिकारी से बसों का हिसाब किताब समझा है. 42 सीटर बस का उदाहरण लेते हुए उन्होंने बताया कि एक सामान्य स्कूल बस एक लीटर डीज़ल में 5 किलोमीटर चलती है. उदाहरण के लिए ऐसी एक बस हर रोज़ चालीस किलोमीटर का आना-जाना करती है. इस तरह एक दिन में आठ लीटर डीज़ल की खपत होती है. अगर स्कूल महीने के 25 दिन चलता है जो आम तौर पर नहीं होता, तो (25X8) = 200 लीटर डीज़ल एक बस में लगता है. 60 रुपये लीटर के हिसाब से एक बस में 12,000 रुपये का हर महीने डीज़ल लगेगा. इस पर हर महीने 5000 रुपये की मेंटीनेंस कॉस्ट लगा दीजिए. बस के छह टायर साठ हज़ार के आते हैं, तो इस मद में पांच हज़ार रुपए हर महीने लगा दीजिए. ड्राइवर की सैलरी - 15000, हेल्पर की सैलरी - 6000. इस तरह एक गाड़ी पर हर महीने 43000 रुपए लागत आई. 43000 = ( 12000 + 5000 + 5000 + 15000 + 6000).